เอ็กซิมแบงก์ยิ้มไม่กังวลพิษยูโร ไร้ลูกค้าขอช่วย
เอ็กซิมแบงก์ ระบุยังไม่มีผู้ส่งออกติดต่อขอรับความช่วยเหลือจากวิกฤตหนี้ยุโรป คาดปรับตัวทันหันไปขยายตลาดอื่น
7 ส.ค. 2555

เอ็กซิมแบงก์ ระบุยังไม่มีผู้ส่งออกติดต่อขอรับความช่วยเหลือจากวิกฤตหนี้ยุโรป คาดปรับตัวทันหันไปขยายตลาดอื่น
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ขณะนี้ยังไม่มีผู้ส่งออกเข้ามาประสานขอรับความช่วยเหลือทางการเงินจากปัญหาวิกฤตหนี้ในสหภาพยุโรป ซึ่งเชื่อว่าผู้ส่งออกได้ปรับตัวรองรับ ไม่ว่าจะเป็นสะสมทุนหรือขยายตลาดในภูมิภาคอื่นทดแทนตลาดยุโรป 
ขณะที่บางส่วนที่ได้รับผลกระทบก็เป็นลูกค้าของธนาคารพาณิชย์ ที่มีมาตรการดูแลผู้ส่งออกกลุ่มนี้เป็นพิเศษอยู่แล้ว
ขณะนี้เอ็กซิมแบงก์ยังรอกลุ่มสมาพันธ์ผลิตภัณฑ์ไลฟ์สไตล์ไทยเข้ามาหารือ หลังจากที่ผู้ประกอบการในกลุ่มนี้ได้แจ้งในที่ประชุมเชิงปฏิบัติการด้านการส่งออกที่มีนายกรัฐมนตรีเป็นประธานว่า ได้รับผลกระทบจากปัญหาวิกฤตหนี้ยูโรโซนทำให้ขาดสภาพคล่อง ซึ่งที่ประชุมมอบหมายเอ็กซิมแบงก์เข้าไปดูแล แต่จนถึงขณะนี้ยังไม่มีการติดต่อเข้ามา
อย่างไรก็ตาม แม้จะไม่มีการติดต่อขอความช่วยเหลือ แต่ไม่ใช่ว่าไม่มีผลกระทบ เพราะยังมีอีกหลายอุตสาหกรรมโดยเฉพาะเอสเอ็มอีที่อาจได้รับผลกระทบ ซึ่งเร็วๆ นี้ กระทรวงการคลังและเอ็กซิมแบงก์จะประชุมร่วมกับกลุ่มอุตสาหกรรมสิ่งทอและเครื่องนุ่งห่ม เพื่อหาแนวทางช่วยเหลือให้สามารถรับมือกับภาวะเศรษฐกิจที่ผันผวนได้
“เอ็กซิมแบงก์ได้คำนวณจากฐานทุนคร่าวๆ แล้ว หากวิกฤตหนี้ยูโรโซนเข้ามากระทบการส่งออก เรามีความสามารถปล่อยสินเชื่อได้ 1 แสนล้านบาท และค้ำประกันสินเชื่อได้อีก 4 หมื่นล้านบาท แต่จนถึงตอนนี้ยังไม่มีใครมาขอความช่วยเหลือจากหนี้ยูโรเลย มีแค่เพียงการปล่อยสินเชื่อตามธุรกิจปกติของเรา” นายคนิสร์ กล่าว